****

**V I L J A N D I L I N N**

**LINNAVOLIKOGU**

**REVISJONIKOMISJONI**

**KOOSOLEKU PROTOKOLL**

Viljandi 18. august 2021 nr 1-12/21/41

Algus kell 13.00, lõpp kell 13.57

**Koosolekut juhatas** Juhan-Mart Salumäe

**Protokollis** Helena Tiivel

**Võtsid osa liikmed:** Priit Kaup, Kaido Kivisild, Jaak Pihlak, Juhan-Mart Salumäe

**Puudus** Tiit Jürmann

**Koosolekul viibisid:** sisekontrolör Liivia Kruusmägi, Viljandi Hoolekandekeskuse juhataja Ain Keerup

Komisjoni kinnitas päevakorra.

**PÄEVAKORD:**

1. Hoolekandekeskuse töö ülevaade

2. 2021. aasta eelarve täitmise ülevaade

3. Viljandi linna eelarvest põhivara soetuseks antava sihtfinantseerimise kord (2021/360-1), II lugemine

**PÄEVAKORRAPUNKT NR 1**

**Hoolekandekeskuse töö ülevaade**

**KUULATI:**

A. Keerup - 1. jaanuarist 2021 on Viljandi Hoolekandekeskus Viljandi linna hallatav asutus. Muudatusi on toonud see kinnisvara haldamise küsimuses. Täna oleme jõudnud selleni, et maja on tehniliselt auditeeritud ning asju tehakse jooksvalt ja ennetavalt, mitte enam tulekahju kustutamise stiilis.

Kohatasu on meil 980 eurot kuus.

Probleem on see, et täna juba 75% kulutustest moodustab palgakulu, seega kokkuhoiu kohta on suhteliselt raske leida. Tulevikus on silmapiiril palgakulu osa suurendamine. Positiivne on täna see, et Viljandi Hoolekandekeskus on 100% väljamüüdud, mis ise ütleb, et teenus kui selline toimib. Klientuur, kes hooldusele saabub, on järjest voodikesksem ja raskem, mis tähendab ka personali osas suuremat töökoormust.

Meil on 14 hooldaja ametikohta, millest hetkel on täidetud 13. Pidevalt on meil üleval kuulutused, millega töötajaid otsime, küll aga järjest vähem on huvilisi. Meie palk ei motiveeri sellele raskele tööle kandideerima. Me ei saa rääkida ka alati normtundidest, vaid räägime ületundidest, mis omakorda jällegi avaldab survet palgafondidele. Mureks on ka digipädevus, meie tänane keskmine hooldaja on 55+ vanuses.

Eelarve poole pealt üllatusi ei ole, oleme stabiilses kuluseisus.

J.-M. Salumäe – kas palgafondi suurendamise valguses on plaanis tõsta ka kohatasu, sest 980 eurot kohatasu on juba niigi üsna krõbe. Kas on võimalik ka palgafondi suurendamine ilma kohatasu tõstmata?

A. Keerup – ma ei ole päris kindel, kas ilma kohatasu tõstmata on meil võimalik palgafondi suurendada.

**Ettepanek:**

Komisjon palub linnavalitsusel ja sotsiaalmetil välja uurida taustinformatsioonina, mis on kohatasu teistes sarnastes hoolekandeasutustes. Koostada ülevaade uue koosseisu revisjonikomisjonile.

**OTSUSTATI:**

1. Informatsioon võeti teadmiseks.

2. Komisjon palub linnavalitsusel ja sotsiaalmetil välja uurida taustinformatsioonina, mis on kohatasu teistes sarnastes hoolekandeasutustes. Koostada ülevaade uue koosseisu revisjonikomisjonile.

**PÄEVAKORRAPUNKT NR 2**

**2021. aasta eelarve täitmise ülevaade**

Ettekandja puudumisel tuleb punkt septembrikuus arutlusele.

**PÄEVAKORRAPUNKT NR 3**

**Viljandi linna eelarvest põhivara soetuseks antava sihtfinantseerimise kord (2021/360-1), II lugemine**

**KUULATI:**

L. Kruusmägi andis ülevaate eelnõu II lugemiseks tehtud muudatustest.

J.–M. Salumäe - teen ettepaneku lisada § 1 lõige 3 punkt 3 olemasolevale lausele „… ning selle kaudu linnakeskkonna või linnaelanikele suunatud teenuste parendamine.“

§ 1 lõige 4 - kui sihtotstarve muutub, siis kas selles osas on sõnaõigus vaid linnavalitsusel või saab ka volikogu siin kohal sõna sekka öelda?

L. Kruusmägi – palun seda M. Aasol täpsustada.

**OTSUSTATI:**

1. Lisada § 1 lõige 3 punkt 3 olemasolevale lausele „… ning selle kaudu linnakeskkonna või linnaelanikele suunatud teenuste parendamine.“

2. M. Aasol täpsustada § 1 lõige 4 - kui sihtotstarve muutub, siis kas selles osas on sõnaõigus vaid linnavalitsusel või saab ka volikogu siinkohal sõna sekka öelda?

3. Toetada eelnõu „Viljandi linna eelarvest põhivara soetuseks antava sihtfinantseerimise kord (2021/360-1)“ koos tehtud muudatusettepanekuga.

(allkirjastatud digitaalselt) (allkirjastatud digitaalselt)

Juhan-Mart Salumäe Helena Tiivel

koosoleku juhataja protokollija